RÅDETS FORORDNING (EU) Nr. 1264/2010
af 20. december 2010
om ændring af forordning (EU) nr. 7/2010 om åbning og forvaltning af autonome EU-toldkontingenter for visse landbrugs- og industriprodukter
RÅDET FOR DEN EUROPÆISKE UNION HAR -
under henvisning til traktaten om Den Europæiske Unions funktionsmåde, særlig artikel 31,
under henvisning til forslag fra Europa-Kommissionen, og
ud fra følgende betragtninger:
(1)
For at sikre en sikker og fortsat forsyning af visse varer, der ikke produceres i tilstrækkelige mængder i Unionen, og for at undgå at forstyrre markederne for visse landbrugs- og industriprodukter blev der med Rådets forordning (EU) nr. 7/2010 (1) åbnet for autonome toldkontingenter. Produkter i disse toldkontingenter kan importeres til nulsats eller nedsat sats. Af de samme årsager bør nye toldkontingenter til nulsats for passende mængder af visse yderligere produkter åbnes med virkning fra den 1. januar 2011.
(2)
Kontingentmængderne for autonome toldkontingenter med løbenumrene 09.2977 og 09.2635 er utilstrækkelige til at opfylde EU-industriens behov i indeværende kontingentperiode, der udløber den 31. december 2010. Disse kontingentmængder bør derfor forhøjes med virkning fra den 1. juli 2010.
(3)
Det er ikke længere i Unionens interesse at anvende toldkontingenter i 2011 for visse produkter, for hvilke der blev åbnet sådanne kontingenter for 2010. Disse kontingenter bør derfor lukkes med virkning fra den 1. januar 2011, og de pågældende produkter bør fjernes fra listen i bilag til forordning (EU) nr. 7/2010.
(4)
I betragtning af de mange ændringer, der skal gennemføres, bør bilag til forordning (EU) nr. 7/10 af hensyn til klarheden udskiftes i sin helhed.
(5)
Forordning (EU) nr. 7/2010 bør derfor ændres.
(6)
Da toldkontingenterne skal have virkning fra den 1. januar 2011, bør denne forordning finde anvendelse fra samme dato og straks træde i kraft -
VEDTAGET DENNE FORORDNING:
Artikel 1
Bilaget til forordning (EU) nr. 7/2010 affattes som anført i bilaget til denne forordning.
Artikel 2
Med virkning fra den 1. juli 2010 ændres bilaget til forordning (EU) nr. 7/2010 som følger:
-
kontingentmængden for toldkontingentet med løbenummer 09.2977 fastsættes til 40 000 tons
-
kontingentmængden for toldkontingentet med løbenummer 09.2635 fastsættes til 1 300 000 km.
Artikel 3
Denne forordning træder i kraft på dagen for offentliggørelsen i Den Europæiske Unions Tidende.
Den anvendes fra den 1. januar 2011.
Artikel 2 anvendes fra den 1. juli 2010.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 20. december 2010.